text: ভারত মহাসাগরে শুরু হচ্ছে রাশিয়া-চীন-ইরানের যৌথ নৌ-মহড়া | NTV Online
  ২১ জানুয়ারি, ২০২২, ১২:১০
  আপডেট: ২১ জানুয়ারি, ২০২২, ১২:১৪
  ভারত মহাসাগর এবং ওমান সাগরের অংশবিশেষে ইরান, রাশিয়া ও চীনের যৌথ নৌ-মহড়া শুরু হচ্ছে। সামরিক সহযোগিতা বাড়ানো এবং সমুদ্র নিরাপত্তা জোরদার করার লক্ষ্যে আজ শুক্রবার থেকে তিন দিনের এ মহড়া অনুষ্ঠিত হবে। বার্তা সংস্থা এএফপির বরাত দিয়ে সংবাদমাধ্যম দ্য মস্কো টাইমস এ খবর জানিয়েছে।
  ইরানের রাষ্ট্রীয় বার্তা সংস্থা ইরনা জানিয়েছে, '২০২২ মেরিন সিকিউরিটি বেল্ট' নামের এ মহড়ায় ইরান, রাশিয়া ও চীনের মেরিন ও এয়ারবোর্ন ইউনিট অংশ নেবে। মহড়ার মুখপাত্র রিয়ার অ্যাডমিরাল মোস্তফা তাজউদ্দিনি এ তথ্য জানিয়েছেন।
  রিয়ার অ্যাডমিরাল মোস্তফা তাজউদ্দিনি জানান, ইরান, রাশিয়া ও চীনের অংশগ্রহণে এটি হচ্ছে তৃতীয় মহড়া এবং ভবিষ্যতেও এমন মহড়া অব্যাহত থাকবে। এবারের মহড়ার মূল স্লোগান হচ্ছে 'শান্তি ও নিরাপত্তার জন্য ঐক্য'। মহড়াটি সমুদ্রের ১৭ হাজার বর্গকিলোমিটার এলাকাজুড়ে অনুষ্ঠিত হবে।
  রিয়ার অ্যাডমিরাল তাজউদ্দিনি জানান, এ মহড়ার লক্ষ্য হচ্ছে আঞ্চলিক নিরাপত্তা জোরদার করা এবং তিন দেশের মধ্যে বহুপক্ষীয় সহযোগিতা প্রতিষ্ঠা করা। এ ছাড়া বিশ্ব শান্তি এবং সমুদ্র নিরাপত্তার প্রতি তিন দেশের যৌথ সমর্থনের বিষয়টিও মহড়ার মাধ্যমে তুলে ধরা আরেকটি লক্ষ্য। পাশাপাশি জলদস্যুদের বিরুদ্ধে লড়াই, আন্তর্জাতিক সমুদ্র বাণিজ্যের নিরাপত্তা, সমুদ্র সন্ত্রাসবাদ মোকাবিলা এবং বিভিন্ন ধরনের অভিযান পরিচালনার কৌশলগত অভিজ্ঞতা ও তথ্য বিনিময় করাও এ মহড়ার কয়েকটি লক্ষ্য।